የአእምሮ ጤና ትኩረት ከተነፈጋቸዉ የህመም ዓይነቶች ዉስጥም እንደሚደመር ነዉ የተገለጸዉ። ባለፈዉ ሳምንት ኢትዮጵያ ዉስጥ ለመጀመሪያ ጊዜ የአዕምሮ ጤናን የተመለከተ ሲምፖዚየም ተካሂዷል። በዓለም 450 ሚሊዮን ሰዎች ለአእምሮ ወይም ለስርዓተ ነርቭ መዛባት ችግር የተጋለጡ መሆናቸዉን መረጃዎች ያመለክታሉ። የዓለም የጤና ድርጅት እንደሚለዉ ከእነዚህ ሁለት ሶስተኛ እጅ የሚሆኑት ምንም ዓይነት ህክምና እንደማይፈልጉ ይገልጻል። ህክምናዉን የማይፈልጉትበት ምክንያት ግን ከእነሱ ፈቃድ የመጣ ብቻ አይደለም፤ በመገለል በአድልዎና ችግሩን ከመባባሱ አስቀድሞ ሊደረግ የሚገባዉ የመከላከል ርምጃ በመዘንጋቱ መሆኑን የዓለም የጤና ድርጅት ያስገነዝባል።